ஆனால் இக்கூட்டத்தை ஒழுங்கு செய்திருந்தவர்களில் ஒருவரான கோணேஸ் தனது இருக்கையிலிருந்து உணர்ச்சிவசப்பட்டவராக எழுந்து ரகுமான ஜானின் புகைப்படத்தை " தமிழரங்கம்" இணையத் தளத்தில் வெளியிட்டு அவரை இலங்கை அரசுக்குக் காட்டிக்கொடுத்ததாக என் மீது குற்றஞ்சாட்டியதுடன் என்னைப் பேசவிடாதும் தடுத்தார். கோணேஸினுடைய இரத்தக் கொதிநிலை குறையமுன்பே ரகுமான் ஜான் தனது இருக்கையிலிருந்து தூக்கிவீசப்பட்டவர் போல முன்னே வந்து தனது இராணுவ உடையணிந்த புகைப்படத்தை "தமிழரங்கம்" இணையத்தளத்தில் வெளியிட்டு தன்னை இலங்கை அரசுக்குக் காட்டிக்கொடுத்துவிட்டதாகக் குற்றஞ்சாட்டியதுடன் நான் பேசமுடியாதவாறு கோணேஸும் ரகுமான் ஜானும் கூட்டத்தில் கலவரம் செய்தனர். இதன் தொடர்ச்சியாக ரகுமான் ஜானை ஒரு முஸ்லீம் என்ற வகையில் கேலி செய்து "தமிழரங்கம்" இணையத்தளத்தில் நீங்கள் எழுதியது உண்மையா இல்லையா என இப்பொழுதே சொல்லவேண்டும் என சேனா என்னை நோக்கி கேள்வி எழுப்பினார்.